'L-assi pubbliċi qed jiġu abbużati u l-wirt naturali tal-pajjiż qed jiġi sfruttat' - PD

Il-Partit Demokratiku jisħaq li l-Gvern ma għandu l-ebda liġi li tista' trażżnu

Il-Kandidat tal-Partit Demokratiku għall-Parlament Ewropew, Martin Cauchi Inglott, saħaq li l-assi pubbliċi qed jiġu abbużati u l-wirt naturali tal-pajjiż qed jiġi sfruttat.

Cauchi Inglott kien qiegħed jirreferi għall-proġetti kbar fosthom l-aħħar proġett li qed jimbotta ‘l quddiem il-Grupp Corinthia.

“Art pubblika u l-baħar qed jiġu amministrati daqs li kieku Malta kienet fewdu ggvernat bi dritt.

M’hemm l-ebda liġi li qed trażżan lill-gvern,” saħaq il-Kandidat.

Dwar dan tkellmet ukoll il-kandidata Camilla Appelgren li insistiet li “t-trattament preferenzjali” li qed jingħata mill-Uffiċċju tal-Prim Ministru f’Kastilja għar-reklamazzjoni tal-kosta jindika li dan l-Gvern “qed jirrombla fuq l-assi naturali tal-pubbliku.”

“Din il-ferneżija megalomanika ta’ torrijiet minn lukandiera li qed isiru żviluppaturi tal-propjetà tidher, fost oħrajn, f’Tigne Point Fortina, Manoel Island, kif ukoll ġo u madwar il-benniena tal-Bajja ta’ San Ġorġ.

Kollha qed isiru bi prezzijiet taħt il-valur tas-suq f’negozjati li jidhru kemmxejn suspettużi li jmorru kontra l-interess pubbliku.

Dan sar it-timbru ta’ gvern jaġixxi bla sens li ma jaħsibx fis-sostenibbiltà ta’ Malta,” kompliet il-kandidata.

Il-Partit Demokratiku temm jisħaq li huwa evidenti li dan il-gvern qed jieħu vantaġġ mis-sitwazzjoni, għax il-liġijiet tagħna m’għandhomx mekkaniżmu fihom biex jiżguraw korrettezza finanzjarja.


Ftit inqas minn nofs miljun passiġġier jaqsmu lejn Għawdex f'Ottubru biss

Immarkata żieda ta' 5.4% fin-numru ta' passiġġieri li qasmu bejn Malta u Għawdex fl-aħħar kwart tas-sena 2018

Total ta' 1.3 miljun passiġġier ivvjaġġaw bejn Malta u Għawdex matul ir-raba' u l-aħħar kwart tas-sena l-oħra.

Dan għalhekk immarka żieda ta' 5.4% meta mqabbell mal-istess perjodu s-sena ta' qabel.

L-akbar numru ta' passiġġieri kien f'Ottubru meta vvjaġġaw kważi nofs miljun bejn iż-żewġ gżejjer, preċiżament 494,964 jew 37.5% tat-total ta' dan il-perjodu.

In-numru ta' karozzi żdied b'9% għal total ta' 398,596.

In-numru ta' vjaġġi ammontaw għal 5,830 jew żieda ta' 7% meta kkumparat mal-istess perjodu s-sena l-oħra.


Il-PD joħroġ reazzjoni għad-deċiżjoni tal-Qorti dwar il-Panama Papers...il-PN għadu le

'M'hemm l-ebda ħelsien mir-responsabbiltà mingħajr investigazzjoni fejn toħroġ il-verità kollha fil-pubbliku...'

Wara d-deċiżjoni tal-Imħallef Giovanni Grixti dwar l-appell kontra investigazzjoni fil-Panama Papers, id-Deputat Kap tal-Partit Demokratiku Timothy Alden ikkundanna dak li sejjaħ bħala uffiċċjali taħt suspett ta' korruzzjoni li skontu, "qed jagħmlu tabirruħhom li ġew eżonerati għax irnexxielhom jimblukkaw investigazzjoni indipendenti milli sseħħ.

M'hemm l-ebda ħelsien mir-responsabbiltà mingħajr investigazzjoni fejn toħroġ il-verità kollha fil-pubbliku," sostna Alden.

Ineterssanti kif minkejja li il-Partit Demokratiku issa ħareġ reazzjoni dwar din id-deċiżjoni ;li kienet timpatta lill-eks Kap tal-Partit Nazjonaliosta Simon Busuttil bħala rikorrent u allura l-persuna li talbet illi ssir investigazzjoni dwar il-Panama Papers u allura żewġ kumpaniji li kienu fetħu Konrad Mizzi u Keith Schembri fil-Panama.

Deli għadda biss kumment mal-gazzetta oħt Maltatoday meta qal li l-PN se jirrispetta d-deċiżjoni tal-Imħallef.

Alden kompla staqsa lil Konrad Mizzi, lil Keith Schembri u l-oħrajn kollha li appellaw kontra investigazzjoni "biex b’mod volontarju jsejħu investigazzjoni kompletament ħielsa.

Jekk le, mhu se jingħalaq qatt dan il-kapitlu.”

Il-kandidat għall-elezzjoni tal-MEPs Anthony Buttigieg stqarr li l-mod li bih tmexxa dan l-appell kontra investigazzjoni "jimplika li hemm xi ħaġa x’taħbi.

Mod jew ieħor, il-verità trid tinstab minkejja uffiċjali lesti jużaw kull lakuna biex jabbużaw mill-ispirtu tal-liġijiet tagħna, u potenzjalment jaħarbu mill-ġustizzja."


Tlieta arrestati fuq serq fl-Imġarr u San Pawl il-Baħar

L-età tal-akkużati tvarja bejn 18 u 34 sena...

F’iktar ħidma mill-Pulizija tad-Dipartiment tal-Investigazzjoni Kriminali, waslet għal arrest ta’ tliet persuni.

Dawn il-persuni, li l-età tagħhom tvarja bejn it-18 u 34 sena, kienu qegħdin jiġu investigati wara li kien hemm suspett li setgħu wettqu serq minn ġewwa restorant fl-Imġarr u minn ġewwa residenza f’San Pawl il-Baħar.

L-investigazzjonijiet kienu ta’ suċċess u se jiġu mressqa l-Qorti aktar tard illum, għall-ħabta ta’ 2:15 a.m, quddiem il-Magistrat Dr. S. Grech LL.D.


‘Meta nkun naf min xerred il-filmati se nieħu kull pass permess bil-liġi’ - Delia

Mal-illum.com.mt Adrian Delia jgħid li mhux se jieħu passi kontra Beppe Fenech Adami u Jason Azzopardi għax 'm'għandu l-ebda prova'

F'kummenti li ta lil dan is-sit ftit mumenti wara li spiċċa ir-rally fid-Dar Ċentrali f'Tal Pietà ilbieraħ, il-Kap tal-Partit Nazzjonalista Adrian Delia wiegħed li, "ġaladarba nkun naf fiċ-ċert min qed ixxerred il-filmati personali tiegħi u tal-familjari tiegħi, se nkun qiegħed nieħu passi."

Mistoqsi x'tip ta' passi beħsiebu jieħu, Delia wieġeb, "kull pass possibbli bil-liġi Maltija", filwaqt li ddeskriva tixrid ta' dawn il-filmati personali bħala 'att skandaluż'.

Is-sit illum.com.mt staqsa wkoll lil Kap tal-Oppożizzjoni għar-reazzjoni tiegħu fuq l-stejjer li

rrapportat din il-gazzetta stes

s

, fejn fi ftit kliem żvelat kif numru ta' deputati tal-PN, fosthom Beppe Fenech Adami u Jason Azzopardi qed jiltaqgħu ma' Deputati tal-PN biex Delia jitneħħa.

Għall-mistoqsija tal-ILLUM Delia sostna li, "jien m'għandi prova tal-ebda forma ta' ħidma minn dawn id-deputati kontrija u la ma rajt xejn, ma nistax neħlef jew nieħu passi."

Mistoqsi x'kors ta' azzjoni jekk issir jaf b'min allegatament qegħdin jagħmlu l-bsaten fir-roti lill-Kap tal-PN, huwa saħaq li, "ma rajt xejn bil-miktub, però jekk inkun ċert u jkolli evidenza f'idi li turi dan ovvjament jkolli nieħu passi."

Ilbieraħ filgħaxija, Adrian Delia intlaqa' fid-Dar Ċentrali minn għexieren ta' partitarji

entużjasti lkoll jgħajjtu 'Delia, Delia' u jagħtu l-appoġġ tagħhom lill-Kap tal-PN, bħalissa fl-għajn ta' ħafna kritika.

Il-laqgħa li għaliha ssejħu l-attivisti u l-kumitati sezzjonali saret hekk kif il-Partit Nazzjonslista għaddej minn waħda mill-eqqel kriżijiet politiċi b'numru ta' Deputati saħansitra jirribellaw kontra Delia fil-pubbliku.


'Irridu nħarsu l-interess nazzjonali kif ukoll il-ħajjiet tan-nies' - Delia

'Soċjetà li Jimpurtaha jfisser li għandna nħarsu l-interess nazzjonali, s-sovranità u l-interessi ekonomiċi iżda wkoll nirrikonoxxu li qegħdin isiru wkoll villaġġ globali'

"Il-messaġġ tal-Partit Nazzjonalista, Soċjetà li Jimpurtaha jfisser li għandna nħarsu l-interess nazzjonali, s-sovranità u l-interessi ekonomiċi iżda wkoll nirrikonoxxu li qegħdin isiru wkoll villaġġ globali.", hekk qal il-Kap tal-Partit Nazzjonalista Adrian Delia meta ltaqa' mal-ambaxxaturi u l-korp diplomatiku li skambju tal-awguri għas-sena l-ġdida.

Delia qal li qed ngħixu f'dinja li qed tinbidel b'pass mgħaġġel u x-xenarju politiku dinji jinbidel f'temp qasir ħafna.

Huwa qal li matul din is-sena, għandna quddiemna realtajiet ġodda bħalma hija l-Brexit, li se ġġib magħha sfidi iżda wkoll opportunitajiet ġodda.

Brexit se ġġib magħha wkoll inċertezzi u mistoqsjiet fuq il-mod kif il-ħruġ tar-Renju Unit mill-Unjoni Ewropea se tkun qed taffettwa mhux biss l-Ewropa iżda wkoll il-kumplament tad-dinja.

Dan apparti l-isfidi tal-instabbilità fl-Afrika u fil-Lvant Nofsani.

Adrian Delia qal li Malta pajjiż żgħir li għandha wkoll vantaġġ strateġiku li sservi ta' medjatur u allura ġġorr wkoll responsabbilità li hija akbar mill-kobor tagħna bħala pajjiż.

Huwa qal li l-immigrazzjoni huwa fenomenu li rridu nifhmu aktar, hekk kif aktar persuni qegħdin jimxu minn pajjiż għall-ieħor minħabba diversi ċirkostanzi fosthom tibdil fil-klima, l-gwerer, il-faqar jew kriżijiet ekonomiċi u għalhekk id-dinja trid tinbidel għal dawn ir-realtajiet ġodda.

Il-Kap tal-Partit Nazzjonalista qal li bħala politiċi għandna d-dmir li nifhmu dawn iċ-ċirkostanzi u r-realtajiet ġodda li qed jaffetwaw lin-nies.

Adrian Delia qal li għandna mhux biss inħarsu l-interessi nazzjonali iżda wkoll inħarsu l-ħajja umana b'rispett lejn il-liġijiet internazzjonali.


Qorti | 10 snin ħabs għal raġel li stupra lil kuġintu

Raġel jinstab ħati li stupra lil kuġintu meta kien għad kellha 10 snin...

L-Imħallef Consuelo Scerri Herrera illum tat is-sentenza fil-każ tal-istupru fuq tifla ta' 10 snin minn kuġinuwha stess.

Id-dettalji tal-każ kienu ppublikati fl-aħħar ġranet, li

ema dettalji juru kif sar l-istupru f'okkażjonijiet differenti

Hi sabet lill-akkużat ħati ta' stupru aggravat u tagħtu sentenza ta' 10 snin ħabs.

It-tfajla ta' 16-il sena xehdet kif l-abbuż kien iseħħ fi kmamar differenti fid-dar tan-nanna.

Imma l-avukati Franco Debono, Marion Camilleri u Anita Giordimina argumentaw li l-allegazzjonijiet kienu foloz u motivati mill-għira.

Il-Qorti nnotat li kienet iffaċċjata b'evidenza kuntrastanti u fakkret illi evidenza ċirkostanzjali trid tippunta lejn direzzjoni waħda.

Qalet ukoll li ma tarax għalfejn it-tfajla setgħet kienet qed tgħir għaliex din kellha ġuvintur .

"Kienet ikkontrollata minn kuġinuwha b'malizzja kbira," qalet l-Imħallef li ddeskriviet l-azzjoni tal-akkużat bħala 'barbari' u 'annimaleski'.


Iktar minn 53 miljun passiġġier użaw tal-linja fl-2018

Sena rekord għat-trasport pubbliku bir-rotot ta' Tas Sliema, San Ġiljan, Buġibba u Ċirkewwa jkunu l-aktar popolari

Is-sena l-oħra kienet oħra rekord assolut għal Malta Public Transport (MPT) hekk kif it-trasport pubbliku ġar 53.4 miljun passiġġier.

Dan jirrapreżenta żieda ta' 11.3% mill-2017 meta l-kumpanija kienet ġarret 48 miljun passiġġier.

"Aħna kburin li qed inġorru 14-il miljun passiġġier aktar mill-ewwel sena illi fiha bdejna noperaw," qal il-General Manager tal-MPT Konrad Pulè.

"Dan it-tkabbir kontinwu huwa sinjal ċar li l-fiduċja fit-trasport pubbliku qed tiżdied."

ir-rotot li kienu l-aktar popolari kienu dawk li jfornu l-lokalitajiet ta' Tas Sliema, san Ġiljan, Buġibba u Ċirkewwa.

Ir-rotta 13/13A li tgħaddi minn Tas Sliema, San Ġiljan/Paceville ġarret tliet miljuni matul l-2018 waħedha.

Rotot oħrajn popolari huma dawk li jgħaddu/jieqfu Mater Dei u l-Univeristà.

Mal-186,000 passiġġier jużaw dawn ir-rotot kuljum.


Sajjied se jieħu passi legali wara li ta’ Transport Malta ħadulu l-luzzu

Martin Caruana jirrakkonta l-ugigħ ta’ qalb li ħass meta ħadulu l-luzzu minn fuq skal minkejja li spjegalhom għalfejn ma setax ineħħih

“Ma nafx kif ma tanix xi ħaġa meta rajthom jeħduli l-luzzu.”

Hekk qal bid-dmugħ f’għajnejh Martin Caruana, il-President tal-Marsaxlokk Artisanal Fishers li ma fadallu l-ebda għażla ħlief li jieħu passi legali wara li Transport Malta ħadulu l-luzzu minn fuq skal f’Marsaxlokk.

Kollox beda fl-20 ta’ Ottubru li għadda, meta Caruana tella’ l-luzzu fuq wieħed mill-iskalin (rampa li tagħti għall-baħar minn fejn jittellgħu u jitniżżlu d-dgħajjes) biex ikun jista’ jagħmel fuqu xi xogħlijiet ta’ manutenzjoni.

Il-luzzu ta’ Caruana mhux wieħed żgħir, twil madwar 30 pied u kien għalhekk li kif jagħmel dejjem, tella’ l-luzzu fuq dan l-iskal partikolari, li fuqu jittellgħu opri tal-baħar ta’ ċertu daqs, bl-għajnuna tal-persuna inkarigata mid-Dipartiment tas-Sajd biex jopera l-winġ li hemm apposta.

Għall-mistoqsijiet mibgħuta mill-gazzetta ILLUM, kelliema għal Transport Malta wieġbet li fis-16 ta’ Ottubru li għadda infurmaw lid-Dipartiment tas-Sajd u lill-Għaqda Koperattiva tas-Sajd li x-xogħlijiet fuq l-iskalin kienu se jibdew fit-22 ta’ Ottubru u li l-kuntrattur kien se jibda mill-iskal li fuqu Caruana tella’ l-luzzu.

Madanakollu ma’ din il-gazzetta, Martin Caruana spjega li ma kien hemm l-ebda avviż li juri li ftit jiem wara kellhom jibdew ix-xogħlijiet fuq dan l-iskal u insista li lanqas il-ħaddiem li jopera l-winġ ma kien infurmat, għax kieku ma kienx se jgħinu jtella’ l-luzzu.

Iżda ġara li mil-lejl għan-nhar, il-luzzu ta’ Martin Caruana ddawwar bil-ħadid biex il-kuntrattur jibda x-xogħol.

Ma setgħux bdew jaħdmu fuq skal ieħor?

Caruana kkonferma li għalkemm il-Marsaxlokk Artisanal Fishers kienu kkonsultati dwar ir-restawr li hemm bżonn fuq dawn l-iskalin, ma kinux jafu meta se jibda x-xogħol.

Insista li l-iskal inkwistjoni ftit li xejn kellu bżonn manutenzjoni, anke għax fl-aħħar xhur kienu diġà saru xi xogħlijiet fuqu.

Fil-fatt din il-gazzetta rat email mibgħuta lil Martin Caruana, mill-Perit ta’ Trasport Malta, datata 30 Ottubru, li fiha ġie spjegat li l-intervent fuq dan l-iskal kien se jkun wieħed minimu “u mhux se jsir resurfacing tal-wiċċ tiegħu.”

Ix-xogħlijiet kellhom isiru fuq l-ilqugħ tiegħu u kellhom jinbidlu l-parati tal-injam.

Martin Caruana kompla jispjega li meta talbuh ineħħi l-luzzu minn fuq l-iskal hu kien diġà beda jaħdem fuqu u kien talab lil Transport Malta biex il-kuntrattur jibda jaħdem fuq l-iskalin l-oħra li jirrikjedu ħafna aktar xogħol.

“Ma stajtx inneħħih.

Spjegajtilhom li kont ilħaqt qaxxart il-luzzu.

F’dak l-istat ma stajtx inniżlu l-baħar u ma kien hemm imkien fejn stajt nieħdu,” qalilna Caruana.

Fil-fatt, is-sajjied spjega dan kollu f’email oħra li bagħat lill-perit.

Allura ma setgħux jibdew minn xi skal ieħor?

Fl-email, il-perit tispjega li “l-kuntrattur għandu bżonn jibda jaħdem fuq l-iskal li jirrikjedi intervent żgħir biex meta jasal jaħdem fuq l-iskalin fejn ix-xogħol huwa aktar kumpless, ikollu s-sistema ta’ kif se jaħdem diġà stabbilita.”

Imma Caruana webbes rasu?

Sadanittant, Caruana kien irċieva telefonata mill-Għassa tal-Pulizija ta’ Birżebbuġa u anke mid-Dipartiment tas-Sajd biex ineħħi l-luzzu.

“Jien bqajt nittama li se jirraġunaw.

Għidtilhom li għenni ntellgħu persuna nkarigata mid-Dipartiment.

Spjegajt li ma stajt nagħmel xejn bil-luzzu.

Anke l-avukat tiegħi pprova jispjegalhom” kompla jgħidilna Caruana.

Fil-fatt, mit-tweġiba ta’ Transport Malta, jirriżulta li l-awtorità kienet infurmata li s-sajjied kien laħaq tella’ l-luzzu fuq l-iskal u kellu xogħol ta’ tliet ġimgħat fuqu.

Madanakollu, il-kelliema saħqet li mill-Għaqda Kooperativa tas-Sajd kienu kkonfermaw li x-xogħlijiet jistgħu jibdew u li kienu se jkellmu lil Caruana huma.

Madanakollu, Martin Caruana insista ma’ din il-gazzetta li l-Għaqda Koperattiva tas-Sajd qatt ma għamlet kuntatt miegħu u kienu biss il-Pulizija li fil-31 ta’ Ottubru reġgħu ċemplulu u infurmawh li jekk mhux se jneħħi l-luzzu kienu se jiġbuh.

“Dakinhar filgħaxija nżilna għand it-tifla bl-ikel.

Il-mara qaltli li kien hemm krejn ħdejn il-luzzu,” qal Caruana waqt li nfaqa’ jibki.

“Ġew jeħduli l-luzzu bil-lejl.

Ma nafx kif ma tanix attakk tal-qalb dak il-ħin!”

Anke jekk Transport Malta insistiet ma’ din il-gazzetta li “l-luzzu tneħħa fil-preżenza tas-sid,” Caruana insista li ħadd minn Transport Malta ma ċempillu u kien hemm b’kumbinazzjoni.

X’se jsir mil-luzzu?

Sa ftit tal-jiem ilu, Martin Caruana lanqas biss kien jaf fejn ittieħed dan il-luzzu u kienet din il-gazzetta li staqsiet lil Transport Malta x’sar minnu.

Il-kelliema qalet li s-sid ġie offrut jakkumpanja l-luzzu sal-post tal-ħażna u insistiet li dan ittieħed fil-propjetà ta’ Transport Malta fil-Marsa.

Mistoqsija meta dan il-luzzu se jkun rilaxxat, il-kelliema qalet li hija proċedura tal-Awtorità li meta tittieħed opra tal-baħar taħt il-kustodja tagħha l-opra tinżamm f’post sigur sakemm isiru l-investigazzjonijiet u l-proċeduri neċessarji.

Intant, din il-gazzetta bagħtet ukoll għadd ta’ mistoqsijiet dwar dan il-każ lis-Segretarju Parlamentari responsabbli mis-sajjieda, Clint Camilleri u anke lid-Dipartiment tas-Sajd.

Id-Dipartiment tas-Sajd insista li hu ma jidħolx fix-xogħlijiet li qed isiru, filwaqt li s-Segretarjat Parlamentari għadu ma weġibx.

It-‘tender’ għall-manutenzjoni tal-iskalin għalaq f’April li għadda u dan wara li fi Frar 2017 id-Dipartiment tas-Sajd u l-Akwakultura kellu sensiela ta’ laqgħat ma’ dawk kollha kkonċernati dwar ix-xogħlijiet li jeħtieġu l-iskalin.

Fil-fatt, fil-ġimgħat li ġejjin se jkunu qed isiru xogħlijiet fuq 10 skalin mal-kosta Xlukkajra.